એટલું જ નહીં, તેણે લટકામાં ખોરાક-પાણીનો પુરવઠો પણ કાપી નાખ્યો કે અટકાવી દીધો. એ જ સમયે હુમાયુનો ભાઈ હિન્દાલ તિરહુતમાંથી (ઉત્તર બિહાર) પોતાનો હોદ્દો છોડી આગ્રા આવ્યો. અહીં એણે હુમાયુના ગુરુ શેખ બહલુલની હત્યા કરાવી અને પોતાને સ્વતંત્ર ઘોષિત કર્યો. પોતાના નામનો ખુત્બો વંચાવ્યો અને દિલ્હી કબજે કરવા ઊપડ્યો. આટલું થયું ત્યારે મોજશોખ અને વિલાસમાં પડેલા હુમાયુની ઊંઘ ઊડી. એણે જીતેલા બંગાળને જાળવી રાખવા માટે જહાંગીર કુલીબેગની સરદારી હેઠળ પાંચ હજારનું સૈન્ય રાખી પોતે માર્ચ ૧૫૩૯મા બંગાળથી સીધો આગ્રા આવવા નીકળ્યો.